Dodetal styg ná gru-ongeluk(Foto verskaf deur SAPD Limpopo|) Die dodetal van die gru-ongeluk waarin ses mense Saterdag in Limpopo dood is, het Maandagoggend gestyg. Kol. Moatshe Ngoepe, woordvoerder van die polisie, het bevestig dat ŉ sewende slagoffer, die bestuurder van die motor, Maandagoggend in die hospitaal dood is. Maroela Media het vroeër berig die polisie ondersoek steeds ŉ saak van strafbare manslag. Ngoepe het gesê ŉ wit Toyota Venture-paneelwa het passasiers op die R81 tussen Polokwane en Mooketsi vervoer. “Toe dit ŉ draai by ga-Makgoba nader, het die bestuurder beheer verloor oor die voertuig en dit het ŉ paar keer gerol. Die voertuig het langs die pad op sy dak tot stilstand gekom.” (Foto verskaf deur SAPD Limpopo|) Vyf mense is Saterdag op die toneel oorlede en ŉ sesde het met aankoms by die hospitaal beswyk. Die sewe oorledenes is twee mans, twee vroue, van wie een vermoedelik swanger was, en drie kinders. “Die polisie is steeds besig om van die slagoffers te identifiseer,” het Ngoepe bygevoeg. Die oorsaak van die ongeluk is nog nie bekend nie, maar die polisie se ondersoek duur voort.